Pink Floyd

**Pink Floyd** foi un grupo británico de música rock. Foron dos primeiros en producir vídeos e películas musicais a partir dos seus traballos. Nos 70 foron un dos grupos que máis discos vendeu en todo o mundo e foron pioneiros no terreo do son do rock progresivo.

## Integrantes 
* Syd Barrett (compositor, vocalista e guitarra líder), de 1965/1968
* Roger Waters (compositor, vocalista e baixista; ocasionalmente guitarra), de 1965/1985.
* David Gilmour (compositor, vocalista e guitarra líder), de 1968/-
* Richard Wright (compositor, vocalista e teclista), de 1965/-(a súa pertenza estivo interrompida de 1979 a 1987).
* Nick Mason (batería, percusionista, ocasionalmente compositor e vocalista), de 1965/-.
* Bob Klose (guitarra líder), 1965

## Historia 
### Orixes 
**Pink Floyd** naceu o 5 de xuño de 1964 a partir dunha banda anterior que empregou distintos nomes, (Sigma 6, T-Set, Megadeaths, The Screaming Abdabs, The Architectural Abdabs e The Abdabs), chegando a denominarse The Pink Floyd Sound, para quedar posteriormente en The Pink Floyd e finalmente só **Pink Floyd**, publicando o seu primeiro disco en 1967. O nome provén de dous músicos de blues, Pink Anderson e Floyd Council.

Os compoñentes orixinais de Pink Floyd foron: Syd Barrett, Bob Klose, Richard Wright, Roger Waters e Nick Mason. Syd Barrett dominaba a composición influído polo rock psicodélico e o rock surf, o que propiciou a saída do grupo de Bob Klose, máis próximo ao jazz.

### O comezo 
En 1967, despois de varias sesións instrumentais e presentacións en vivo, principalmente na taberna U.F.O., deciden elaborar o seu primeiro disco *The Piper at the Gates of Dawn*.

En 1968, Syd Barrett comezou a facerse cada vez máis impredicible e os espectáculos do grupo foron resentíndose cada vez máis. Por tal motivo, o grupo chamou ao amigo de Barrett e tamén músico David Gilmour, para asistilo na guitarra e voces. Barrett compuxo a maior parte do primeiro álbum do grupo *The Piper at the Gates of Dawn* de 1967 e unha pequena parte do segundo álbum *A Saucerful of Secrets* de 1968. Pouco a pouco a figura de Barrett fíxose cada vez máis ausente, ata que finalmente deixou de participar nos traballos co grupo. Os demais compoñentes sempre o recordarían con afecto e chegarían a dedicarlle cancións coma "Wish You Were Here" e "Shine on you crazy diamond". Desta forma comezaron a compoñer e liderar o grupo Gilmour e Waters.

### A busca da experimentación 
Por eses anos Pink Floyd comeza a recibir propostas para dedicarse á elaboración de bandas sonoras, pola súa destreza e complexidade na composición experimental, debido a iso e para non deixarse encadrar por vertentes ou estereotipos musicais, así coma por esa grande influencia que Syd Barrett deixara neles, deciden involucrarse nun autorrecoñecemento como banda e persoalmente facendo o seu seguinte disco dobre *Ummagumma* (gravado entre Birmingham e Manchester en 1969), unha mestura de temas en directos por unha parte e experimentos de estudio pola outra na cal cada tema foi composto por cada un dos membros da banda, con temas que ocupaban a metade dunha cara (uns 10 minutos cada un).

En 1970 lanzaron *Atom Heart Mother*, (número un no Reino Unido), coa colaboración de Ron Geesin. Entre 1969 e 1971, os espectáculos de Floyd foron unha busca de experimentación, onde tocaban cancións que duraban o dobre (como a canción "Embryo" que duraba 4 minutos, e en vivo acadaba unha duración de ata media hora).
Ao ano seguinte sacan á luz *Meddle* (1971), que inclúe "Echoes", de 23 minutos, xerándose a lenda de que está composta tamén coa intención de ser a banda sonora do "Terceiro Acto: Misión a Xúpiter" da película *2001: Unha odisea do espazo*. O estilo pop-jazz de "San Tropez", a atmosférica "One of These Days", unha obra clásica cunha voz distorsionada e "Seamus", na que dan renda solta ó seu gusto pola experimentación, están tamén incluídos no disco. Un álbum menos coñecido, *Obscured By Clouds*, saíu en 1972 como a banda sonora da película *La Vallee*.

### O recoñecemento e a Era Waters 
A pesar de que Pink Floyd editou poucos sinxelos, coma "Arnold Layne" e "See Emily play", cando produciu o exitoso álbum *Dark Side of the Moon* (1973), o tema "Money" foi número un nos Estados Unidos e é un dos máis vendidos de tódolos tempos.

*Wish You Were Here* publicouse en 1975 coma tributo a Syd Barrett. No álbum destacan o tema "Shine On You Crazy Diamond", basicamente instrumental e que recibiu os eloxios da crítica, e "Wish You Were Here", que deu título ao traballo.

En 1979 publicase a ópera rock *The Wall*, concibida principalmente por Roger Waters, que devolveu a Pink Floyd ás listas de éxitos e que actualmente é o terceiro disco máis vendido na historia. Entre outros, o tema "Another Brick in the Wall, Part II", unha crítica á educación infantil, foi número un e converteuse case nun lema contra o sistema educativo. Con *The Wall* o grupo fixo unha xira cun colosal montaxe seguindo a historia desta obra conceptual. O álbum foi coproducido por Bob Ezrin, que tamén traballara na produción de discos para Alice Cooper e Kiss.

A cara montaxe de *The Wall* xerou grandes perdas económicas e foi unha pedra máis nas engrenaxes da banda, unido a que se fixo patente o liderado de Roger Waters, creando frecuentes conflitos cos outros membros do grupo e chegando a provocar a saída de Richard Wright.

*The Wall* é unha obra conceptual cunha historia completa pensada para ser levada ao cine, aínda que ata 1982 non saíu á luz a película "Pink Floyd: The Wall", adaptada polo propio Roger Waters, dirixida por Alan Parker e protagonizada por Bob Geldof, o líder do grupo Boomtown Rats.

En 1983 sacaron o álbum *The Final Cut* (literalmente "O último corte", que anunciaba o seu último traballo xuntos), que retomaba traballos non incluídos en *The Wall*. Tamén significou a aparición de cancións relacionadas con temas de actualidade, algo imposto por Roger Waters e que seguiu facendo na súa carreira en solitario, coma o tema "The Fletcher Memorial Home" no que se reflicte a rabia de Waters en relación á intervención británica na Guerra das Malvinas.

### A ruptura de Roger Waters 
Despois de *The Final Cut*, os compoñentes do grupo separaron as súas carreiras e comezou unha batalla legal polos dereitos da banda, fundamentalmente entre Roger Waters e David Gilmour, xa que mentres o primeiro desexaba a súa desaparición definitiva, o segundo quería continuar o traballo co resto dos membros. Roger Waters abandonou formalmente o grupo en 1985 coa fin de apoiar a súa postura legal respecto á existencia do grupo. Finalmente David Gilmour e Nick Mason conseguiron os dereitos sobre o nome *Pink Floyd*, aínda que Roger Waters mantivo os seus dereitos sobre gran parte da obra anterior do grupo.

### A Era Gilmour 
Así, en 1987 Pink Floyd publica o álbum *A Momentary Lapse of Reason* sen Roger Waters, no que tamén participou Richard Wright como músico de sesión. Os temas "Learning to Fly" e "On the Turning Away" acadaron o número un en Estados Unidos e Inglaterra. En 1988 publicaron o álbum *Delicate sound of thunder*, gravado durante a xira de *A Momentary Lapse of Reason*. Nel xa figura outra vez Rick Wright coma membro oficial de Pink Floyd.

En 1994 publican *The Division Bell*. Posteriormente, en 1995, publícase un álbum dobre en vivo chamado *P.U.L.S.E.*, gravado durante a xira de 1994 de *The Division Bell*. Pink Floyd non volveu a publicar novo material dende entón e aínda que non están oficialmente disolvidos, non hai ningunha declaración oficial sobre novos traballos.

### Live 8 
O 2 de xullo de 2005, tras unha longa historia de pelexas e demandas, Roger Waters reuniuse cos seus antigos compañeiros para unha presentación de só 4 temas no concerto de Live 8. O histórico concerto foi a primeira presentación de Roger Waters coa banda despois de 20 anos de separación. Para o grupo tamén foi o primeiro concerto xuntos tras 10 anos de inactividade.

## Discografía 
### Álbums de estudio 
### Bandas sonoras 
* *More* - 1969
* *Zabriskie Point* - 1970
* Obscured Clouds (para a película *La Vallee*) - 1972

### Discos en directo 
* ''Tonite Let's all make Love in London* (1967)
* *Ummagumma* (1969, vivo e estudio)
* *Delicate Sound of Thunder* (1988)
* *P.U.L.S.E.* (1995)
* *Is There Anybody Out There? The Wall Live 1980-1981* (2000)

### Recompilacións 
* *Relics* (1971)
* *A Nice Pair* (1973)
* *Masters of Rock* (1974)
* *A Collection of Great Dance Songs* (1981)
* *Works* (1983)
* *Shine On* (1992, Box Set)
* *The Early Singles* (1992)
* *Echoes: The Best of Pink Floyd* (2001)
* The Best of Pink Floyd: A Foot in the Door (2011)
* Cre/ation: The Early Years 1965—1972 (2016)

## Videografía 
* *Live at Pompeii*
* *Pink Floyd: The Wall*
* *Delicate Sound of Thunder*
* *P.U.L.S.E.*
* *London '66–'67*

## Colaboradores 
* Guy Pratt (baxista e vocalista 87-94)
* Jon Carin (compositor e multinstrumentista 87-94)
* Bob Ezrin (produtor, compositor e tecladista)
* Michael Kamen (orquestrador e tecladista; morreu en 2003)
* Ron Geesin (orquestrador e compositor)
* Sam Brown (apoio vocal)
* Roy Harper (vocalista de sesión)
* Dick Parry (saxofón)
* Scott Page (saxofón e guitarra)
* Tim Renwick (guitarrista e vocalista en concertos)
* Gary Wallis (percusionista en concertos)
* Snowy White (guitarrista en concertos)

## Véxase tamén 
### Ligazóns externas 
* Páxina oficial do grupo  (en inglés)
* *Só Pink Floyd*, blog en galego adicado en exclusiva ao grupo
* Pink Floyd Club Hispano
* Música do grupo no *Last FM''